Konsertti- ja kongressitalo Mikaeli - Suomen kiinnostavin tapahtumatalo

Maija Vilkkumaa - Toinen Maija
2024-03-17 19:00 (Europe/Helsinki)
MAIJA VILKKUMAA LÄHTEE YHTYEINEEN LAAJALLE TOINEN MAIJA -KONSERTTISALIKIERTUEELLE!
Vuonna 2023 Maija Vilkkumaa on nähty isoilla lavoilla vauhdikkaassa glamrock-kokoonapanossa festareilla ja isoilla areenoilla. Helmi-maaliskuun konserttisalikiertueella Maija Vilkkumaa ja kehuttu yhtye on toisenlainen: keskiössä ovat nyt tarinat Maijan elämästä ja biisien takaa.
Maija Vilkkumaa julkaisee lokakuussa 2023 yhdessä Miina Supisen kanssa kirjoittamansa omaelämäkerran Vilkkumaa. Sen sivuilla kohtaamme artistin, joka nelivuotiaana äänittää juttujaan kasetille ja kuuntelee niitä ja ajattelee, että kasetilla puhuu “toinen Maija.” “Nyt annetaan kyllä toisen Maijan puhua!” hän sanoo, ja jatkaa: “Toisella Maijalla ei ookaan tällasii hienoi pellehenkseleitä kuin mulla!”
Kuten omaelämäkerrassakin myös konserttisalikiertueella Maijan tarinat tuntuvat siltä kuin juttelisi hyvän ystävän kanssa. Tarina vie Helsingin Töölöstä vinyylisoittimen ääreltä keikkabusseihin, musabisneksen kiemuroihin, suruihin ja iloihin rakkaudessa, epävarmuuksiin ja niistä selviytymiseen. Tarinaa vie eteenpäin musiikki koko mittavan uran ajalya.
Konserttisaleissa musiikki soi festivaaliareenoita ja halleja laajemmalla pensselillä. Herkästä tunnelmoinnista mennään eeppiseen suuruuteen. Tanssimaankin tietysti pääsee, sillä sellainen on elämä, täynnä värejä.
Kesto noin 2,5h sisältäen väliajan n. 20-30min

Liput 43,10 €

Neljä Ruusua: Akustinen unelma
2024-03-16 19:00
Akustinen unelma
Kauan sitten 1980-luvun lopulla halusimme soittaa mahdollisimman paljon keikkoja. Oivalsimme, että mikäli mahduttaisiin mahdottomiinkin mestoihin esiintymään, saisimme maksimoitua soittotapahtumiemme määrän. Soitetaan akustisesti, pienillä kamoilla! Tämä mahdollisti rantautumisen kansan pariin mitä eksoottisimpiin paikkoihin, luomaan mitä ainutlaatuisimpia iltamia. Keikkailimme todella taajaan, ja yhteissoittomme kehittyi valtavasti. Palaute noista keikoista oli pääsääntöisesti ylistävää, jopa siinä määrin että meitä rupesi ärsyttämään. Kaikki puhui aina vaan niistä akustisista keikoista, vielä siinä vaiheessakin kun meidän intressit oli jo aivan toisentyyppisissä ilmaisutavoissa. Kului vuosikymmen, ja mieli rupesikin halajamaan takaisin noihin akustisiin ihmisläheisiin tunnelmiin.
Päätimme v. 1999 tehdä ”Hunningolla baareissa” -nimisen akustisen kiertueen, jossa soitimme mahdollisimman pienissä ja omalaatuisissa kuppiloissa ympäri Suomen. Se oli niin hauskaa, että teimme seuraavana vuonna jatko-osan, ”Hunningolla baareissa II” -kiertueen. Kylien kuppilat täyttyivät jälleen ääriään myöten viikonpäivistä riippumatta. Meininki oli hurjaa, 11 päivää putkeen ääriolosuhteissa.
Yli kaksikymmentä vuotta on kulunut, ja päätimmekin kesällä -23 soittaa kokeilumielessä pitkästä aikaa yhden akustisen konsertin. Tämä Tuusulan Krapin Pajan keikka tuntui siinä määrin innostavalta, että päätimme vihdoin toteuttaa unelmamme akustisesta kiertueesta ”oikeissa” keikkapaikoissa mukavissa puitteissa. Akustinen Unelma 2024 on käymässä toteen.
Saa nauttia, on lupa tanssia!
Kesto n. 2 h 15 min, sisältää väliajan.
Peruslippu 43,60€
S-etulippu 40,60 €

Erja Lyytinen – Diamonds on the Road
2024-03-15 19:00
Suomibluesin kuningatar Erja Lyytinen kiertää Suomea keväällä 2024!
Lokakuussa 2023 julkaistun livelevyn ”Diamonds on the Road” nimeä kantavalla kiertueella Lyytinen bändeineen tarjoilee yleisölle käsinkosketeltavaa tunnelmaa, taituruutta ja progella maustettua bluesrockia.
Kansainvälisesti palkittu kitaristi Erja Lyytinen on pitkän ja menestyksekkään uransa aikana esiintynyt maailman kärkikaartiin kuuluvien kitaristien, kuten Sonny Landrethin, Jennifer Battenin ja Joe Bonamassan rinnalla sekä ollut lämmittelijänä Tom Jonesille, Robert Plantille ja Carlos Santanalle. Syksyllä 2023 Lyytinen nähtiin myös vierailemassa Kaija Koon Superstadion-konsertissa Helsingin Olympiastadionilla.
Lyytisen musiikillinen paletti on laaja. Hän yhdistää musiikissaan modernia ja vanhaa bluesia progressiivisiin sävyihin. Lyytinen on kasvattanut itselleen vankan kuulijakunnan, josta kertovat parhaan kitaristin tunnustus European Blues Awardseissa (2017), toinen sija Total Guitar -lehden lukijaäänestyksessä 10 Maailman Parasta Kitaristia Nyt (2020) sekä ehdokkuus Kanadan Maple Blues Awardseissa 2022. Vuonna 2022 julkaistun ”Waiting For The Daylight” -albumin ensisingle Bad Seedin kitarasoolo äänestettiin Guitar World -lehden lukijaäänestyksessä vuoden 2022 parhaiden kitarasoolojen joukkoon sijalle 10.
Kesto n. 2 h 15 min, sisältää väliajan.
Peruslippu 39,10 €
Lapset alle 16 v: 36,60 €
Opiskelijat, eläkeläiset 36,60 €
Ryhmät min 10 hlöä: 36,60 €

Kaunotar ja kulkurit – Lemmenloruja / PERUTTU
2024-03-12 19:00
Tapahtuma on valitettavasti peruttu. Liput voi palauttaa osoitteessa https://web.lippu.fi/palautus 31.3.2024 mennessä.

Maria Lund, Mikael Konttinen ja trumpetisti Tero Lindberg yhteiskiertueelle keväällä!
Maaliskuussa käynnistyy varsin ainutkertainen kiertue, kun laulajat Maria Lund ja Mikael Konttinen yhdistävät voimansa trumpetisti Tero Lindbergin ja hänen yhtyeensä kanssa. Kaunotar ja kulkurit –lemmenloruja -niminen kiertue alkaa Porista 5.3. ja päättyy Kuhmoon 16. maaliskuuta. Muut kiertuepaikkakunnat ovat Turku, Hyvinkää, Imatra, Kouvola, Mikkeli, Raahe, Oulu ja Kuusamo.
Maria Lund ja Mikael Konttinen nousevat konserttitalojen lavoille yhdessä kuusihenkisen viihdeorkesterin kanssa. Luvassa on suuria viihdelauluja niin Suomesta kuin muualta sekä ikivihreitä iskelmiä ja tanssimusiikkia 1960-luvun hengessä.
Erityisen mausteensa konsertteihin tuovat trumpetisti Tero Lindberg ja maamme kärkimuusikoista koostuva orkesteri. Lindberg seuraa sielukkaalla soitollaan vahvasti legendaarisen Jörgen Petersenin jalanjälkiä.
Kultaiseksi Trumpetiksi kutsuttu Tero Lindberg on tullut tunnetuksi muun muassa MTV:n Tanssii Tähtien Kanssa -tv-ohjelman sovittajana/trumpetistina sekä Dallapé-orkesterista ja Paula Koivuniemen yhtyeestä. Hän on levyttänyt myös kaksi sooloalbumia: Kultaisen trumpetin paluu ja Kultainen trumpetti iskee jälleen.
Kesto n. 2h 20min (sis. 20 min väliajan)
Lipun hinta 47,10 €
Ryhmälippu: 44,10 € (minimi ryhmä 20 hlö)
Kiertueen tuottaa MagnumLive

Petrus Schroderus: Rakkauden Voima / SIIRTYNYT SYKSYYN 2024
2024-03-10 16:00 - 19:00
Petrus Schroderuksen Rakkauden Voima -konserttikiertue siirtyy syksyyn 2024. Uusi päivämäärä Mikaelissa on su 29.9.2024 klo 16. Edelliset ajankohdat 5.10.2023 ja 10.3.2024.
Aikaisemmille ajankohdille ostetut liput käyvät sellaisenaan uutena ajankohtana.
Mikäli uusi ajankohta ei sovi sinulle, voit palauttaa lipun 31.12.2023 mennessä linkin kautta: https://web.lippu.fi/palautus

Petrus Schroderus, tenori
RNO Ensemble
Aarno Cronvall, juontaja
Tenori Petrus Schroderuksen ura on kulkenut poliisista oopperalaulajaksi, oopperalaulajasta poliisiksi, poliisista klassisen viihteen ainutlaatuiseksi tulkitsijaksi. Matkan varrella, niin työssä kuin henkilökohtaisessa elämässä on ollut nousuja ja laskuja. Vaikeuksista noustessa on keskeistä ollut sisu, usko, toivo ja rakkaus. Ja näistä suurin on rakkaus. Rakkauden Voima -konsertti kertoo musiikin keinoin tarinaa parantavasta, vahvistavasta rakkaudesta, josta syntyvän voiman avulla suurimmatkin haasteet voitetaan.
Konsertissa kuullaan suomalaisia ja kansainvälisiä rakkausklassikkoja, ajankohtaisia ukrainalaisia kansanlauluja, Petrukselle sävellettyä uutta musiikkia sekä tietenkin italialaisia helmiä. Tämän upean konsertin orkesterina on Riku Niemen johtama RNO Ensemble. Konsertin juontaa legendaarinen Aarno Cronvall.
Poliisista oopperalaulajaksi, oopperalaulajasta poliisiksi, poliisista ilmiöksi!
Oululaisen poliisin Petrus Schroderuksen ura oopperalaulajana alkoi varsinaisesti Timo Mustakallio-laulukilpailun voitosta Savonlinnan Oopperajuhlilla kesällä 2004. Kiinnitys Suomen kansallisoopperaan toi seuraavien vuosien aikana hänelle useiden oopperateosten päärooleja. Petrus esiintyi myös Savonlinnan oopperajuhlien produktioissa sekä konserttisolistina eri puolilla maailmaa.
Vuonna 2012 Petrus palasi kotikaupunkiinsa Ouluun poliisin tehtäviin, mutta laulamisen kipinä ei sammunut. Nyt vuosia myöhemmin, Petruksen musiikin painopiste on muuttunut oopperasta ikivihreiden klassikoiden, slaavilaisten romanssien ja italialaisen musiikin, lähinnä napolilaislaulujen suuntaan. Yhä suuremmassa osassa ovat myös uudet, Petrukselle sävelletyt kappaleet.
Petruksen musiikkivideot ovat herättäneet suuren kiinnostuksen maailmalla. Merkittävimpänä Rakasta sinua elämä, jonka katselukertojen määrä Youtubessa lähentelee jo 4 miljoonaa ja Tik Tok:ssa on ylittänyt jo 14 miljoonaa katsojakertaa.
Petrus on pitänyt useita konsertteja Ukrainan kansan tukemiseksi ja julkaissut ukrainalaista musiikkia. Nich yaka misyachna – kansanlaulu on saavuttanut jo yli 2 miljoonaa katsojakertaa Youtubessa.
Maaliskuussa 2023 Petruksen ensimmäinen albumi (cd) Laulan sun iltasi tähtihin saavutti kultalevyn rajapyykin, 10 000 myytyä täysihintaista levyä. Helmikuussa 2023 julkaistu uusin albumi Rakkauden Voima on myynyt vajaassa kuukaudessa yli 5000kpl.
Poliisin työstä Petrus luopui kesällä 2022 keskittyäkseen täysin laulajan uraan. Suosio on räjähtänyt! On syntynyt ilmiö, Petrus Schroderus.
Konsertin kesto väliaikoineen n. 2h.
Liput:
Peruslippu: 39,00€
Opiskelija: 28,00€
Lapsi: 18,00€ (4-15v)
Ryhmä: 37,00€ (min. 10kpl)
Konsertin tuottaa HeartBrain Oy

PERUTTU/ Edelleen estradilla - Pirkko Mannola & Eino Grön 85 vuotta -juhlakonsertti
2024-03-10 16:00 - 17:00
Edelleen estradilla on PERUTTU.
Lippujen palautus onnistuu Lippupisteen palautuslomakkeen kautta: https://web.lippu.fi/palautus
Palautuspyynnöt 31.10.2023 mennessä.

Pirkko Mannola ja Eino Grön yhteiselle juhlakiertueelle syksyllä!
Suomalaisen viihdetaivaan legendat Pirkko Mannola ja Eino Grön lähtevät yhdessä ainutkertaiselle juhlakiertueelle syksyllä. Mannola ja Grön juhlistavat kiertueensa merkeissä 85-vuotissyntymäpäiviään ja esittävät yleisölle eri vuosikymmenten suosikkikappaleita juhlaorkesterin kera. Konserttien juontajana toimii Markku Veijalainen.
Mannola ja Grön aloittivat uransa jo 1950-luvun lopulla. Mannola nousi koko Suomen tietouteen Miss Suomi -kisan voittajana 1958. Eino Grönin läpimurtolevytys oli puolestaan samaisena vuonna julkaistu Liian paljon rahaa -kappale.
Pirkko Mannolan elokuvaura alkoi kesällä 1959 Ville Salmisen ohjaamassa musiikkikomediassa Yks’ tavallinen Virtanen. 1960-luvun alussa hän teki näyttävän uran Saksassa ja on ollut sen jälkeen vuosikymmenten ajan vakiokasvo niin teatterien lavoilla, konserteissa kuin televisiossa.
Eino Grön muistetaan erityisesti monista legendaarisiksi muodostuneista tangolevytyksistä. Hän on ollut koko uransa ajan ahkera levyttäjä, ja hän esiintyy yhä säännöllisesti niin tanssipaikoilla kuin konserttisaleissa. Hänestä on tehty myös musikaali ja hänen elämästään on kirjoitettu kirjoja.
Syksyn sävelen Eino Grön voitti vuonna 1997 kappaleella Vähemmän kiirettä, enemmän aikaa. Iskelmä-Finlandia -palkinnon hän saavutti 2007. Lisäksi hän on saanut Pro Finlandia -mitalin 2001.
Mannola ja Grön ovat tehneet vuosien aikana paljon yhteistyötä keskenään. Jo 1960-luvun alussa he muun muassa esiintyivät samassa elokuvassa ja levyttivät kaksi yhteistä laulua. Mannola ja Grön ovat ikuisia osia suomalaista viihteen ja kevyen musiikin historiaa. Heidän karismantäyteiset esiintymisensä ovat lumonneet suomalaisia jo vuosikymmenten ajan
Konsertin kesto: 2 h sis. väliaika
Lipun hinta 47,50 € sis. palvelumaksu
Kiertueen järjestäjä: J. Jalkanen Oy

Benny Törnroos & Muumipeikon tähtihetki
2024-03-10 15:00 - 17:00
Benny Törnroos & Muumipeikon tähtihetki -konsertti koko perheelle!
Konsertti koostuu kaikille tutuista muumilauluista, joita esittää legendaarinen Benny Törnroos. Konsertin aikana leikitään, lauletaan, tanssitaan sekä välillä myös jumpataan. Konsertissa mukana muumihahmoja, muumitalo+muuta rekvisiittaa.
Konsertin alusta alkaen tunnelma on katossa ja muumilaulut raikuvat täyttäen niin pienen kuin suuremmankin yleisön sydämet.
Tilaisuus soveltuu vauvasta vaariin ja esitys kestää noin tunnin!
Konsertin kesto noin 60min, ei väliaikaa
Narikka on ilmainen
Kahvio ei palvele sunnuntaina
Liput:
Peruslippu 22,60 €
Perhelippu 4hlöä 75,40 €
Alle 1 v sylissä ilmaiseksi

Badding
2024-03-09 19:00
Mittava Badding-kiertue keväällä ympäri Suomen!
Rauli Badding Somerjoen musiikin ystäviä hemmotellaan helmi-maaliskuun aikana mittavalla kiertueella ympäri Suomen. Kiertueella kuullaan Baddingin suosituimpia lauluja Marko Haaviston, Suvi Karjulan ja huippumuusikoista koostuvan yhtyeen esittäminä.
Suuri Badding-kiertue alkaa 9. helmikuuta Hyvinkääsalista ja päättyy 16. maaliskuuta Baddingin syntymäpaikkakunnalle, Somerolle. Muut konserttipaikkakunnat ovat Turku, Ylivieska, Kuusamo, Kuhmo, Iisalmi, Imatra, Tampere, Muurame, Lahti, Mikkeli ja Kuusankoski.
Marko Haavisto on ollut koko musiikillisen uransa Baddingin musiikin suuri ihailija. Hän oli 1980- ja 1990-lukujen vaihteessa toimineen Badding Rockers -yhtyeen keulahahmo, joka myös tapasi Baddingin 15-vuotiaana. Badding jopa vei omaan levy-yhtiöönsä Badding Rockersin demon ja suunnitteli yhteistyötä tämän nuorista muusikoista koostuneen yhtyeen kanssa. Orastava yhteistyö katkesi Baddingin kuolemaan tammikuussa 1987.
Suvi Karjula on esiintynyt Baddingin elämää käsittelevässä musiikkinäytelmässä Somerolla, ja on muutoinkin hänen suuri ihailijansa. – Baddingin tuotannosta minulle on läheisin Valot-kappale, joka on hieno ja herkkä rakkauslaulu, Karjula toteaa.
Rauli ”Badding” Somerjoki syntyi Somerolla 1947 ja menehtyi 39-vuotiaana Helsingissä 1987. Hänen tunnetuimpiin kappaleisiinsa lukeutuvat Paratiisi, Bensaa suonissa, Ikkunaprinsessa, Tähdet, tähdet, Valot ja Laivat.
Konsertin kesto noin 75min, ei väliaikaa.
Liput:
Peruslippu 35,60 €
Ryhmälippu (min. 10hlöä) 28,10 €

Vesterinen Yhtyeineen - Hetken ikuinen
2024-03-08 19:00
Valtaisaa suosiota nauttiva Vesterinen Yhtyeineen jatkaa loppuunmyytyjen Hetken ikuinen -konserttien sarjaa myös keväällä 2024. Helmikuussa alkava kiertue kattaa yhteensä 15 paikkakuntaa ympäri Suomen. Bändin hurja suosio Suomen musiikkitaivaan huipulla sementoitui viimeistään maaliskuussa 2023 ilmestyneen Hetken ikuinen -albumin myötä. Levy sisältää upean nimibiisin lisäksi valtavaksi radiohitiksi nousseen Kohti sydänpeltoja sekä tuoreen singlen Ilman mua, joka on vahvassa nousussa Suomen virallisella radiolistalla.
”On mahtavaa jatkaa yhtyeen tähän mennessä komeinta kiertuetta keväällä 24. Soitonnälkä on kyltymätön ja se ei tyydyty kuin soittamalla lisää ja sukeltamalla musiikkiin yhdessä laulujemme ystävien kanssa”, yhtyeen nokkamies Tero Vesterinen iloitsee tulevista keikoista.
Konsertin kesto noin 1h 45min, ei väliaikaa
Lipun hinta 42,90 €

Mikkelin kaupunginorkesteri: GLORIA – MIKKELIN SYNTYMÄPÄIVÄN KONSERTTI
2024-03-07 18:00
to 7.3.2024 klo 18, Mikaeli
Erkki Lasonpalo, kapellimestari
Luminos Ensemble (valm. Sauli Hannuksela)
Mari Karjalainen, sopraano
Maria Mentu, mezzosopraano
Laura Kemppainen, oboe
Ēriks Ešenvalds: O Salutaris Hostia
Carl Philip Emmanuel Bach: Sinfonia jousille h-molli
Alessandro Marcello: Oboekonsertto d-molli
Antonio Vivaldi: Gloria
Mikkelin kaupungin syntymäpäivänä kuullaan Mikaelissa kuoromusiikkia, kun Luminos Ensemble palaa esiintymään orkesterin kanssa. Konsertin johtaa orkesterin pääkapellimestari Erkki Lasonpalo ja solisteina kuullaan sopraano Mari Karjalaista ja mezzosopraano Maria Mentua, jotka molemmat nähtiin keväällä 2023 Elinan surma -oopperan lavalla.
Luminos Ensemble on turkulainen erittäin taitava 15-henkinen naiskuoro. Mikkelin kaupunginorkesteri on esiintynyt Sauli Hannukselan valmentaman kuoron kanssa ennenkin menestyksekkäästi. Luminos avaa konsertin latvialaisen säveltäjän Ēriks Ešenvaldsin a cappella teoksella O Salutaris Hostia, joka perustuu Tuomas Akvinolaisen tekstiin. Vuonna 1977 syntynyt Ešenvalds on yksi maansa kysytyimpiä ja tuotteliaimpia säveltäjiä.
Orkesterinumeroina Erkki Lasonpalo ja Mikkelin kaupunginorkesteri tarjoilevat upeaa barokkimusiikkia. Kosketinsoittajataituri ja lakimiehenkin opinnot suorittanut C.P.E Bach kunnostautui isänsä Johann Sebastian Bachin jalanjäljissä myös säveltäjänä. Hänen aikakautensa sijoittuu barokin ja klassisismin välimaastoon, ja monesti häntä tituleerataankin yhdeksi ensimmäisistä klassikoista.
Italialaisen, hieman Vivaldia vanhemman barokkisäveltäjä Alessandro Marcellon oboekonsertossa tämä hieno soitin pääsee taituroimaan sekä taiturillisten korukuvioiden, että kauniiden melodioiden parissa. Taattua upeaa barokkia.
Väliajan jälkeen nautiskellaan Antonio Vivaldin Gloriasta, joka on yksi aikakautensa tunnetuimmista kuoroteoksista ja Vuodenaikojen jälkeen ehkä Vivaldin esitetyin teos ylipäätään. Vivaldi sävelsi yhteensä kolme versiota Gloriasta, joista tänään kuultava D-duuri, luettelonumeroltaan RV589, on kaikkein tunnetuin. Teoksen teksti perustuu kristilliseen hymniin Gloria in excelsis Deo, jossa lauletaan kunniaa Jumalalle korkeuksissa. Puolituntinen juhlava ja valoisa teos sopii juhlan kuin juhlan, tässä tapauksessa Mikkelin kaupungin syntymäpäivän, kruunuksi.
Mikkelin kaupungin syntymäpäivän kunniaksi konserttiin on mahdollista valita omalle kukkarollesi sopiva lipunhinta.
LIPUT: valitse itsellesi sopiva hinta
10 € säästölippu / 25 € peruslippu / 35 € kannatuslippu
TAITEILIJAVARTTI KLO 17.30 Mikaelin lämpiössä
Tapahtumasta ja sen lipunmyynnistä vastaa Mikkelin kaupunginorkesteri, yhteystiedot täältä.
Järjestäjä: Mikkelin kaupunginorkesteri

Best of Saikkua, kiitos!
2024-03-02 15:00 - 17:00
Best of Saikkua, kiitos!
Jäikö sinulta joku osa huippusuositusta Saikkua kiitos- trilogiasta näkemättä?
Vai oletko nähnyt kaikki ja haluaisit katsoa ne uudelleen, mutta ei löydy kolmea vapaata iltaa?
Ei hätää!
Nyt tulee Best of Saikkua kiitos! Kaikkien kolmen osan parhaat palat yhden illan aikana. Silkkaa naurutykitystä! Eikä unohdeta Ismo Leikolan lauluja, niistäkin tietenkin parhaat mukana!
Sama tuttu hulvaton työryhmä , Jukka Rasila, Ville Keskilä ja Kalle Pylvänäinen, jatkaa kaikille suomalaisille samaistuttavien aiheiden käsittelyä hervottoman sketsihuumorin keinoin.
Tervetuloa nauramaan!
Kesto 2h 10min, sisältää väliajan
Liput 29,50 €

ELLINOORA 30 -KIERTUE
2024-03-01 19:00
ELLINOORA 30 -KIERTUE LAAJENEE KOKO SUOMEN MITTAISEKSI!
Tänä syksynä Vain Elämää -ohjelmassa loistaneen Ellinooran kaksi juhlakeikkaa Tavastialla myytiin hetkessä loppuun. Yli puolitoista vuotta keikkataukoa pitäneen artistin 30-vuotissyntymäpäivältä alkava Ellinoora 30 -kiertue pitää sisällään kymmeniä keikkoja ympäri Suomen. Liput ovat nyt myynnissä, lisätietoja täältä.
– Tervetuloa Ellinoora 30 -kiertueelle! Syntymäpäiväviikonlopun Tavastian keikkojen liput menivät hetkessä, joten tuntuu hienolta ilmoittaa: jatkamme juhlia koko kevään ympäri Suomen, että kaikki halukkaat pääsevät mukaan. Ellinoora 30 -livekokemuksessa yhdistyvät greatest hits, visuaalinen tarinankerronta, uusimmat Vain elämää -versiot ja lauluja kolmelta albumilta. Lisäksi Ellinoora 30 -keikan aikana on ainutkertainen mahdollisuus kuulla ensimmäistä kertaa livenä julkaisematonta materiaalia tulevalta albumilta. En malta odottaa että nähdään! Ellinoora hehkuttaa.
Viime vuonna Ed Sheeranin kanssa duetoinut Ellinoora on mukana syksyn Vain Elämää -kaudella. Hänen Matkalla-versionsa nousikin Spotifyn neljänneksi soitetuimmaksi kappaleeksi ja kasvoi valtavaksi TikTok-ilmiöksi. Ohjelman myötä Ellinoora aloitti uuden aikakauden, joka tulee jatkumaan ensi vuonna myös uusien omien julkaisujen muodossa.
Ellinoora on neljällä Emma-palkinnolla palkittu artisti ja lauluntekijä. Hän on yhdistänyt orgaanisen pop-musiikin, määrätietoisen oman tiensä kulkemisen ja suuren äänensä luoden niistä menestyksekkään uran. Nuoresta iästään huolimatta Ellinoora on julkaissut jo kolme menestysalbumia (Villi lapsi 2016, Vaaleanpunainen vallankumous 2019, Viimeinen romantikko 2021), joista kaksi ensimmäistä on striimannut tuplaplatinaa ja viimeisin nousi listaykköseksi ja lähestyy platinarajaa. Ellinoora on valovoimainen ja väkevä-ääninen live-esiintyjä, jonka konsertit saavat ihon kananlihalle ja suupielet hymyyn. Hän on tuonut albumiensa visuaalisen maailman onnistuneesti festareiden päälavoilta aina loppuunmyydyille klubeille asti.
Konsertin kesto noin 75min, ei väliaikaa
Liput 35,00 €
S-etulippu 33,00 €
Järjestäjä Warner Music Live

Rakuunasoittokunta: Elämältä kaiken sain
2024-02-22 19:00
Kapellimestarina Risto Sojakka
Solistina Pepe Willberg
Rakuunasoittokunta saa solistikseen elävän legendan Pepe Willbergin. Konsertissa kuullaan laaja kattaus musiikkia Willbergin pitkän uran varrelta, vanhoista hiteistä hiljattain kultaa myyneen Saimaa-albumin uudempiin kappaleisiin. Konsertti on Etelä-Savon aluetoimiston vuosipäivän konsertti.
Liput 20,10 €
Konsertin kesto noin 2,5h, sisältää väliajan

Mikkelin kaupunginorkesteri: LINDA LAMPENIUS
2024-02-21 18:00
HUOM! kapellimestari vaihtuu. Lisäksi ohjelmassa pieniä muutoksia etukäteen ilmoitettuun nähden.
ke 21.2.2024 klo 18, Mikaeli
Erkki Lasonpalo, kapellimestari
Linda Lampenius, viulu
Dmitri Shostakovits: Valssi nro 2
Pietro Mascagni: Intermezzo oopperasta Cavaleria Rusticana
Jean Sibelius: Sarja viululle ja jousille op. 117
Johan Svendsen: Romanssi op. 26
Edward Elgar: Salut d’Amour op. 12
John Williams: Teema elokuvasta Schindlerin lista
Marco Enrico Bossi: Intermezzi Goldoniani
Keskiviikkona 21.2.2024 klo 18 kuultavan Mikkelin kaupunginorkesterin kapellimestari vaihtuu. Alkuperäisen suunnitelman mukaan Hossein Pishkarin oli tarkoitus johtaa Linda Lampeniuksen tähdittämä konsertti, mutta Pishkar joutuikin perumaan tulonsa yllättäen. Apu löytyi kuitenkin läheltä ja konsertin tulee johtamaan Mikkelin kaupunginorkesterin pääkapellimestari Erkki Lasonpalo.
Muutoksen myötä myös etukäteen ilmoitettu konserttiohjelma muuttuu siten, että Alizera Mashayekhin Sarja jousiorkesterille ”Darya” jää pois ohjelmasta. Tilalla kuullaan iki-ihanat jousiorkesterisovitukset Shostakovitsin Valssista sekä Intermezzo Pietro Mascagnin säveltämästä oopperasta Cavalleria Rusticana.
Linda Lampenius esittää konsertissa viehättävän kokoelman teoksia sooloviululle ja jousiorkesterille sellaisilta säveltäjiltä kuin Jean Sibelius, Edvard Elgar, Johan Svendsen ja John Williams. Väliajan jälkeen kuullaan italialaisen Marco Enrico Bossin Intermezzi Goldoniani.
Konsertti kuullaan Mikaelin Martti Talvela -salissa ke 21.2.2024 klo 18. Taiteilijavartti-haastattelu klo 17.30 Mikaelin lämpiössä.
LIPUT: 27 € / 25 € / 10 €
Tapahtumasta ja sen lipunmyynnistä vastaa Mikkelin kaupunginorkesteri, yhteystiedot täältä.
Järjestäjä: Mikkelin kaupunginorkesteri

DON QUIJOTE / LVIV National Opera Balettiryhmä
2024-02-20 19:00
Ukrainalainen Lvivin valtionooppera tuo rakastetun Don Quijote -balettinsa Suomeen
Vuodesta 1900 toimineen Lvivin valtionoopperan klassikkobaletti nähdään viidessätoista suomalaiskaupungissa ensi vuoden helmikuussa. Baletin pääosia tanssivat Lvivin valtionoopperan ensitanssijat Daryna Kirik ja Jaryna Kotys Kitrinä sekä Arsen Marusenko ja Oleksandr Omelchenko Basiliona. Esitysten lipunmyynti alkaa tänään.
Ensi vuoden helmikuussa Suomessa päästään nauttimaan klassisen baletin kauneudesta korkeasta ammattitaidostaan tunnetun Lvivin valtionoopperan Don Quijote -balettiesityksissä. Lvivin valtionooppera on Ukrainan ensimmäinen teatteri, joka liittyi arvostettuun kansainväliseen Opera Europa -yhdistykseen. Monissa Euroopan maissa menestyksekkäitä vieraskiertueita tehnyt Lvivin valtionooppera aloittaa Suomen-kiertueensa sunnuntaina 11. helmikuuta Tampereelta ja päättää sen sunnuntaina 25. helmikuuta Lahteen. Tampereen ja Lahden lisäksi Don Quijote nähdään kolmessatoista muussa suomalaiskaupungissa. Katso koko esitysaikataulu alta.
Jo 1800-luvun lopussa kantaesityksensä saanut Don Quijote on värikäs juhlabaletti, jota pidetään yhtenä klassisen balettitaiteen mestariteoksista. Kolminäytöksinen klassikkoteos perustuu Miguel de Cervantesin kirjoittamaan Don Quixote de la Mancha -romaaniin, baletin musiikin on säveltänyt Ludwig Minkus. Lvivin valtionoopperan esityksen koreografian on tehnyt Yulianna Malkhasyants.
Suomessa pääroolit tanssii Lvivin valtionoopperan ensitanssijat Daryna Kirik ja Jaryna Kotys Kitrinä sekä Arsen Marusenko ja Oleksandr Omelchenko Basiliona. Esitysten musiikki tulee nauhalta.
Kesto: 3 näytöstä, 150 minuuttia (sisältää kaksi 15 minuutin taukoa)
DON QUIJOTE
Musiikki: Ludwig Minkus
Koreografia: Yulianna Malkhasyants
Libretto: M.Petipa. Perustuu Miguel Cervantesin “Don Quixote de la Mancha” -romaaniin
Lavastus: Mykhailo Ryndzak
Puvustus: Oksana Zinchenko
Roolit:
Kitri: Daryna Kirik / Jaryna Kotys
Basilio: Arsen Marusenko
Liput:
Parvi 69,90 € (S-etu 66,90 €)
Permanto rivit 1-10 89,90 € (S-etu 86,90 €)
Permanto rivit 11-21: 79,90 € (S-etu 76,90 €)
TULE JA TUTUSTU BALETTIIN
KAIKKI LIPUT 49,90 € / kpl, kamppis ajalla TI 23.1- SU 4.2.
Esitykset järjestää yhteistyössä Gramofoni Oy, Pro Piknik ja VPM Live Oy

Waltteri Torikka: Merikannon kauneimmat -LEVYNJULKAISUKONSERTTI
2024-02-18 18:00 - 19:00
Waltteri Torikka: Merikannon kauneimmat
Baritoni Waltteri Torikka ja pianotaiteilija Marko Hilpo esittävät konsertissaan Oskar Merikannon rakastetuimpia lauluja sekä ennen julkaisemattomia harvinaisuuksia. Oskar Merikannon kuolemasta tulee kuluneeksi 17.2.2024 sata vuotta.
Suomalaisten rakastamat Merikannon ”hitit” sekä harvinaiset aarteet kietoutuvat kiehtovaksi, noin tunnin mittaiseksi musiikilliseksi kokonaisuudeksi. Waltteri Torikka ja Marko Hilpo ovat käyneet läpi koko säveltäjän noin 160 laulua sisältävän yksinlaulutuotannon ja rakentaneet sen pohjalta kokonaisuuden kunnioittamaan kaikkien aikojen suosituimman suomenkielisen klassisen yksinlaulusäveltäjän monipuolista tuotantoa.
Waltteri Torikka ja Marko Hilpo ovat tehneet tiivistä musiikillista yhteistyötä ja pitäneet kymmenisen vuotta ympäri Suomea resitaaleja lied-duona sekä esiintyneet yhdessä myös muissa eri kokoisissa orkesterikokoonpanoissa. Keväällä 2024 ilmestyy heidän levyttämänsä Merikanto-albumi.
Kesto noin 1h, ei väliaikaa
Liput 37,50 €

Peter Schindler: Zirkus Furioso - Musiikki- ja tanssiteatteriesitys
2024-02-14 18:00
Arvoisa yleisö, Zirkus Furioso on saapunut kaupunkiin! Musiikki soi ja Mikaelin Martti Talvela-sali muuttuu värikkääksi sirkusteltaksi!
Sirkustirehtööri Pimpelmoser johdattaa maneesiin taidokkaat sirkushevoset, nuorallatanssija Graziozan, fakiiri Fanfalon, tulennielijä Signor Vulcanon ja monia muita… Veitsenheittäjä Jackin veitset viuhuvat ilmassa ja pieni Merlino-poika puhaltaa maailman suurimmat saippuakuplat. Taikuri Magicus yllättää aina, itsensäkin!
Mutta mitä ihmettä, kulisseissa tapahtuu kummia! Show ei etene suunnitelmien mukaan: esiintyjiä on kadoksissa ja tanssiva karhukin kieltäytyy tulemasta näyttämölle. Onneksi neuvokas klovni August saa idean…
Zirkus Furioso on koko perheen hyväntuulinen musiikki- ja tanssiteatteriesitys. Tanssikoulu Carmencitan tanssiryhmät, Päämajakoulun 5.- 6. luokkien kuoro sekä Mikkelin musiikkiopiston Vilhonkadun kamariorkesteri luovat näyttämölle jännittävän sirkusmaailman.
Olkaa hyvä, astukaa sisään Zirkus Furiosoon!
Kesto noin 75min, ei väliaikaa.
Liput:
Peruslippu 17,60 €
Lapset (alle 18v) 12,60€ (myös sylilapset tarvitsevat oman lipun)
Opiskelija, eläkeläinen 12,60 €
Ryhmät min. 10hlöä, 12,60 €
-Ilmainen narikka
-Kahvio palvelee ennen esityksen alkua
HUOM! Rivien 1-4 paikalla on orkesterimonttu, rivi 5 on poikkeuksellisesti ensimmäinen rivi.
Myös sylilapsilla tulee olla oma lippu.

YHDESSÄ-kiertue
2024-02-10 19:00
Lukuisten toiveiden täyttymys – Legendaariset Lea Laven, Kai Hyttinen, Marion Rung ja Markku Aro lähdössä YHDESSÄ-kiertueelle!
Lea Laven, Kai Hyttinen, Marion Rung ja Markku Aro kuuluvat ehdottomasti suomalaisen iskelmämusiikin kärkeen. Omalla ainutlaatuisella tavallaan jokainen taiteilija on tehnyt suuren vaikutuksen yleisöön. He ovat saavuttaneet aseman, johon vain harva pystyy. Tuttuja hittejä lähtee helposti tapailemaan mukana ja monet hyvät ainekset monistuvat näin aina uudelleen ja uudelleen. Heidän tuotantonsa valtteina on ajattomuus ja musiikin kestäminen sukupolvelta toiselle. Joulukuussa on vihdoin mahdollisuus hypätä näiden ikonisten tähtien matkaan ja uppoutua muistoja herättävien hittien maailmaan Yhdessä-kiertueella. Tiimi lupaa uutuutena mielenkiintoisia duettoja, yllätyksiä ja ”once in a lifetime” -kokemuksia. Ohjelmistoa kokoaa yhteen kapellimestari Esa Nieminen ja kiertuetta säestää Niemisen johtama Juhlaorkesteri.
Konsertin kesto noin 2,5h, sisältää väliajan. Ei ikärajaa.
Väliaikavaraukset varattu täyteen.
Liput:
59,90 € (rivit 1-10)
49,90 € (riviltä 11 eteenpäin)
Ryhmälippu min. 10 lippua (á 49,90 €) alennus -10%.

Neljä pientä annosta
2024-02-09 19:00
Yleisön rakastama esitys jo vuodesta 2013!
Musiikkikomedia 4 Pientä Annosta sisältää illallisen yhdelle ja kolme muuta ratkiriemukasta elämystä.
Martti Suosalo eläytyy rooleihin hovimestarista nuotinkääntäjään ja Iiro Rantala pianopedagogista sankarisolistiin. Lotta Kuusisto huolehtii proseduureista. Yleisön suosikkiesitystä on esitetty täysille katsomoille niin Suomessa kuin ympäri Eurooppaakin.
Neljästä hulvattomasta annoksesta ensimmäisen tarjoilee Suosalon taipuisa roolihahmo Arvo Savela, joka on näyttelijän alter ego: jäyhä suomalainen perusmies, joka ei todellakaan ole mikään puheiden pitäjä.
Toinen annos taas nautitaan flyygelin äärellä, kun yleisö pääsee mukaan Iironin pianokouluun. Roisilla huumorilla sävytetty pikakoulutus vie pianonsoiton saloihin sekä flyygelin historiaan.
Illallinen yhdelle puolestaan on uudenvuoden TV-klassikko vuodelta 1963. Suomessakin kulttimaineessa olevassa sketsissä iäkäs Sofie-neiti juhlistaa syntymäpäiviään enemmän ja enemmän humaltuvan hovimestarinsa avustuksella.
Esityksen päättää Rantalan ja Suosalon hulvaton Nuotinkääntäjä-sketsi, jossa maailmankuulu neuvostoliittolainen maestro Vladimir Ashkipäivässä yrittää tulkita Tsaikovskin Pianokonserttoa nro 1. mutta nuotinkäännöissä tapahtuu aina jotain kummallista.
Martti Suosalo, näyttelijä
Lotta Kuusisto, näyttelijä
Iiro Rantala, piano
Kesto noin 1 t 20 min ja esityksessä ei ole väliaikaa.
Liput:
Peruslippu 34,50 €
S-etuhinta 31,50 €
Ryhmät min 20 hlöä, 29,50 €
Freddie Frintonin ”Illallinen yhdelle” esitysoikeuksia valvoo Nordic Drama Corner Oy.

Mikkelin kaupunginorkesteri: SAIMAA SINFONIETTA – JUHLAN AIKA
2024-02-08 18:00
SAIMAA SINFONIETTA – JUHLAN AIKA
to 8.2.2024 klo 18, Mikaeli

Erkki Lasonpalo, kapellimestari
Olli Mustonen, piano
Ludwig van Beethoven: Pianokonsertto nro 3
Kalevi Aho: Sinfonia nro 18 (kantaesitys)
Säveltäjä Kalevi Ahon merkkivuoden juhlinta jatkuu todellisella merkkitapauksella. Kalevi Ahon uusin sinfonia, järjestysnumeroltaan 18, saa kantaesityksen Saimaa Sinfonietan toimesta Erkki Lasonpalon kipparoidessa. Saimaa Sinfonietta levytti vuonna 2022 Ahon konserttoja BIS-levymerkille ja levy julkaistiin syksyllä 2023. Tämän yhteistyön myötä Kalevi Aho tarjoutui kirjoittamaan seuraavan sinfoniansa nimenomaan Saimaa Sinfonietalle.
Sinfonian luonteeseen vaikutti suuresti painostava maailmanpoliittinen tilanne: helmikuussa 2022 alkanut Ukrainan sota jatkui edelleen, eikä loppua ollut näkyvissä. Asevarusteluun uhrattiin kaikkialla yhä suurempia summia. Samaan aikaan poliittinen puhe Suomessa raaistui – jopa rasistinen kielenkäyttö alkoi yleistyä ja normalisoitua joidenkin poliitikkojen puheissa, ja yhteiskunnallinen kahtiajako syveni, kun eduskuntavaalien seurauksena maahamme muodostettiin sen historian oikeistolaisin hallitus.
Tätä brutaalisuutta ilmentää sinfonian ensimmäisessä osassa rumpusetti, joka hakkaa samaa jumputtavaa rytmiä yhteen menoon usean minuutin ajan. Hidas toinen osa muodostaa brutaalille alkuosalle lempeämmän, salaperäisemmän vastakohdan. Nopeaa kolmatta osaa hallitsevat taas viisijakoisessa rytmissä mekaanisesti kerrattavat sävelkuviot, joita kutakin toistetaan lukuisia kertoja, ennen kuin ne vaihtuvat toisiksi. Osa lähenee siten tyylillisesti jopa minimalistista musiikkia. Finaali on virtuoosinen ja nopea, ja siinäkin rumpusetti huippukohdissa dominoi musiikkia. Aivan lopussa tapahtuu suuri musiikillinen räjähdys, jota seuraa vielä lyhyt, häipyvä muistuma finaalin alusta.
Ohjelman täydentää Beethovenin kolmas pianokonsertto. Suomen eturivin pianisteihin jo pitkään kuulunut Olli Mustonen on Beethoven-tulkinnoillaan ihastuttanut konserttiyleisöjä ympäri maailman. Kolmas pianokonsertto on sävelletty kesällä 1800 ja se sai ensiesityksensä Beethovenin itsensä toimiessa solistina. Tämä pianokonsertto ei ole solistinen briljeerauskenttä, vaan pikemminkin sinfoninen konsertto pianolle ja orkesterille.
LIPUT: 30 € / 27 € / 12 € (Mikaelin konsertti)
HINTA S-ETUKORTILLA: 27 € / 24 € / 10 €
KALEVI AHON HAASTATTELU KLO 17.15 Mikaelin lämpiössä
Tapahtumasta ja sen lipunmyynnistä vastaa Mikkelin kaupunginorkesteri, yhteystiedot täältä.
Järjestäjä: Mikkelin kaupunginorkesteri

Ti-Ti Nalle -konsertti - Hirsimetsän talvi- konsertti
2024-02-04 15:00 - 17:00
Tapahtuma on siirtynyt sunnuntailta 10.12., konsertin alkuperöinen nimi: TI-TI NALLE -KONSERTTI – JOULUTONTUN TARINA
Tapahtuman uusi ajankohta on sunnuntai 4.2.2024 klo 15.
Alkuperäiseen konserttiin ostetut liput käyvät sellaisenaan uuteen ajankohtaan tai ne voi palauttaa 31.12.2023 mennessä osoitteessa: https://web.lippu.fi/palautus

Luminen Hirsimetsä on täynnä iloa ja riemua, kun Riitta ja nallet pääsevät valloilleen koko perheen konsertissa! Talvi on peittänyt metsän mäet ja kummut kauniiseen lumiharsoon.
Mitähän Torsti Torakka tuumii, kun sadunhohtoiset Lumikeijut valtaavat Torstin pihamaan tai Lumiukko ilmestyy Torstin kanssa leikkimään? Tule mukaan tanssimaan ja laulamaan yhdessä!
Liput:
Peruslippu 24,50 €
Perhelippu 4hlöä 22,50 €
Konsertin kesto noin tunti, ei väliaikaa
Kahvila kiinni
Ilmainen narikka

Johanna Iivanainen & Johanna Kurkela – Altamullan Road
2024-02-03 19:00
JOHANNA IIVANAINEN JA JOHANNA KURKELA VIHDOIN YHTEISELLE KIERTUEELLE
Johanna Iivanaisen ja Johanna Kurkelan Altamullan Road -kiertue koetaan vihdoin tulevana talvena. Vaikuttavat urat kotimaisen musiikin parissa tehneet artistit toteuttavat laajan konserttisalikiertueen, jolla kuullaan heidän yhteistä, pakahduttavan tunteikasta ja juurevaa elokuvallista popia. Kiertueen lipunmyynti alkaa perjantaina 13. lokakuuta keikkapaikkojen lippukaupoissa.
Tahoillaan uria uurtaneet Iivanainen ja Kurkela ovat ehtineet keikkailla yhdessä aikaisemminkin. Yli 10 vuotta kestäneen ystävyyden aikana artistit ovat esimerkiksi kiertäneet Suomea menestyksekkäällä ”Iivanainen-Kurkela Gemini” -kiertueella vuonna 2018. Ajatus yhteisestä kokoonpanosta ehti kypsyä vuodesta 2013 saakka, mutta vasta Altamullan Road -projektin myötä kaksikko on kirjoittanut yhdessä kappaleita. Lopputuloksena kuullaan musiikkia, joka herättää täydellisesti tarinat eloon artistien äänien avulla.
”Jo vuodesta 2009 äänemme ovat soineet yhdessä. Vuonna 2020 ilmestynyt esikoislevymme oli iso unelmien täyttymys. Tämä kiertue on ensiaskeleemme uuteen muuttuneeseen maailmaan. Supervoimamme on yksinkertaisuus. Yhteys sydämestä sydämeen. Konserttiohjelmistomme tulee sovituksiltaan olemaan ainutlaatuinen maanläheinen kosketus yhteisten laulujemme ja lempi-covereidemme maailmaan”, Johannat kertovat.
Kaksikon debyyttialbumi julkaistiin vuonna 2020 ja siltä on kuultu muun muassa singlet ”When It’s Time” ja ”Underwater”, jonka voimakkuutta ja kauneutta julkaistiin täydentämään myös vaikuttava Tommi Rahkon animaatiovideo. Olosuhteiden vuoksi Altamullan Road -kiertueen toteutumista on jouduttu odottamaan tovi, mutta unenomaiseen musiikilliseen maailmaan päästään sukeltamaan vihdoin tammikuusta alkaen.
Altamullan Road –kokoonpano
Johanna Iivanainen: laulu, koskettimet
Johanna Kurkela: laulu, viulu
Mikko Iivanainen: kitara
Timo Kurkela: kitara
Konsertin kesto noin 2h, sis väliajan
Lipun hinta:
Lippu ennakkoon ostettuna 39,50 € (S-ETU 36,50 €)
Lippu ovelta 45,00 €
Lisätiedot:
FULLSTEAM AGENCY
Ari Koskinen (0400 808 952, ari@fullsteam.fi)
Iida Nieminen (040 518 6793, iida@fullsteam.fi)
Haastattelupyynnöt:
PINK MOON MGMT &PR
Liina Rislakki (040 706 0286, liina@pinkmoon.fi)

Maagikot 3
2024-01-27 19:00
Suomen suurin magia-kiertue hämmästyttää jälleen ensi talvena: ”Rautainen kokonaisuus, jolla voisi kiertää missä päin maailmaa tahansa”
Suomen suurin magia-kiertue Maagikot saa jatkoa! Maagikot 3 tuo kansainvälisesti palkitut magian ja illuusion mestarit yhteiskiertueelle konserttisaleihin ympäri Suomen tammi-helmikuussa 2024. Kaksi aiempaa Maagikot-kiertuetta on ollut loppuunmyytyjä. Vuoden 2023 Maagikot 2 ilahdutti yli 10 000 ihmistä ympäri Suomen.
Maagikot 3 -kiertueella on jälleen mukana ennennäkemättömiä esiintyjiä. Nyt yleisöllä on mahdollisuus kokea kuusi kansainvälisesti palkittua magian ja illuusion mestaria samassa show’ssa. Mukana on esimerkiksi kaksi maailmanmestaria ja yksi maailmanennätysmies sekä ensimmäistä kertaa ulkomainen tähti, maagikko Malin Nilsson Ruotsista.
Jokaiselta esiintyjältä nähdään täysin oma esityksensä, jotka muodostavat yhtenäisen kokonaisuuden, jollaista ei ole Suomessa aikaisemmin nähty.
Maagikot 3 -esiintyjät ovat
Maailmanmestaritaikurit Marko Karvo & Vanessa – maailmankuulut näyttämötaikuuden maailmanmestarit
Mentalisti Pete Poskiparta – Suomen ainoa kansainvälisesti palkittu mentalisti
Digiharmonikkataiteilija Netta Skog – Cirque Du Soleilissakin esiintynyt ja useiden heviyhtyeiden riveistä tuttu digiharmonikan maailmanmestari
Mestarimanipulaattori Hannu Juntunen – EM-kisoissakin palkittu Vuoden taikuri 2023
Moottorisahajönglööri Janne Mustonen – Kaksinkertainen Guinnessin maailmanennätysmies
Maagikko Malin Nilsson (SWE) – Pohjoismaiden mestaruudella palkittu ruotsalaismaagikko
”Tämä on yksinkertaisesti sanottuna niin rautainen kokonaisuus, että voisimme tämän kanssa kiertää missä päin maailmaa tahansa”, sanoo kaikilla Maagikot -kiertueilla mukana ollut mentalisti Pete Poskiparta.
”Kun näin monta talenttia yhdistää taitonsa, tulee katsojat putoamaan tuoleiltaan monta kertaa show’n aikana!”, hehkuttaa taikuri Joni Pakanen, Maagikot -esityksen ohjaaja.
”Rakastan Suomea! En malta odottaa, että pääsen esiintymään yleisölle ympäri maatanne! Olen varma, että te suomalaiset pidätte omalaatuisesta huumoristani ja surrealistisista temppuistani”, iloitsee ruotsalainen maagikko Malin Nilsson.
Maagikot 3- kiertue kiertää Suomea 12. tammikuuta 2024 alkaen. Esiintymisaika on aina klo 19.00 ellei toisin mainita. Esityksen kesto on noin 2 tuntia ja suositus-ikäraja on yli 10-vuotiaille.

Nelonen Media Live ylpeänä esittää:
MAAGIKOT 3
Marko Karvo & Vanessa, Pete Poskiparta, Netta Skog, Hannu Juntunen, Janne Mustonen ja Malin Nilsson
Show n. 2 tuntia sis. väliaika
Ovet klo 18.00/18.30, show klo 19.00
Suositus-ikäraja 10+
Liput:
Hintaryhmä 1
49,90 €
Hintaryhmä 2
39,90 €
Lisätiedot ja liput kiertueelle: www.maagikot.fi
Yhteistyössä Aku Ankka

Mikkelin kaupunginorkesteri: ALTTOHUILUN TAIKAA
2024-01-17 18:00
Erkki Lasonpalo, kapellimestari
Shraron Bezaly, altto- ja bassohuilu
Kalevi Aho: Kirje tuolle puolen
Kalevi Aho: Konsertto alttohuilulle ja jousille
Josef Suk: Serenadi jousille op. 6
Mikkelin kaupunginorkesterin kevätkauden avauskonsertti on erityinen monella tapaa. Maaliskuussa 2024 säveltäjä Kalevi Aho täyttää 75 vuotta ja merkkivuosi huomioidaan Mikkelissä parissakin konsertissa kevään aikana. Avauskonsertin ensimmäinen puoli on omistettu Ahon musiikille. Konsertin ohella orkesteri levyttää Ahon teokset samalla viikolla ja tämän vuoksi lavalla nähdäänkin hieman totuttua suurempi jousiorkesteri.
Kalevi Aho sävelsi Kirje tuolle puolen -jousiorkesteriteoksen ystävänsä säveltäjä Per Henrik Nordgrenin muistokonserttiin vuonna 2018 kapellimestari Juha Kankaan pyynnöstä. Teos on ikään kuin abstraktia kirjeenvaihtoa, jossa ”tämän puolelta” esitettyihin musiikillisiin kysymyksiin vastataan ”tuolta puolen”. Kysymyksiä esittävät aluksi sooloviulu ja myöhemmin koko viulu- tai alttoviuluryhmä. Kysymyksiin vastaa aluksi soolosello ja myöhemmin koko selloryhmä kontrabassojen tukemana. Kysymykset ja vastaukset tulevat sävellyksen kestäessä yhä pidemmiksi ja intensiivisemmiksi.
Konsertossa on kuusi yhtäjaksoisesti soitettavaa osaa. Teos alkaa hitaalla, salaperäisellä musiikilla, Misterioso, jota seuraa nopea, virtuoosisempi ja dramaattisempi osa Allegro molto. Lyhyt, oikullinen Interlude johtaa Allegroon, jossa solisti vaihtaa soittimensa bassohuiluun. Jouset soittavat osassa nyt lähinnä flageolettiääniä, ja neljännen osan lopussa solisti tuottaa bassohuilusta myös lyömäsoitinmaisia, sylkäistyjä ääniä. Tätä seuraa konserton dramaattisin osa, Furioso, jossa solisti siirtyy taas alttohuiluun, ja hitaassa viimeisessä osassa, Epilogissa, musiikki vähitellen häipyy pois.
Väliajan jälkeen kuullaan tsekkiläisen Josef Sukin valloittava Serenadi jousille, jonka ensiesitys kuultiin säveltäjän ollessa vasta 21-vuotias. Sukin opettaja, tsekkiläisen musiikin suuri nimi Antonín Dvořák, kiinnitti huomiota Sukin tapaan säveltää melankolista musiikkia ja ehdottikin, että tämä säveltäisi jotain vähän kevyempää ja iloisempaa. Suk otti neuvosta vaarin ja tuloksena syntyi iloinen ja valoisa Serenadi jousille Es-duurissa.
LIPUT: 27 € / 25 € / 10 €
HINTA S-ETUKORTILLA 24 € / 22 € / 8 €
TAITEILIJAVARTTI KLO 17.30 Mikaelin lämpiössä
Tapahtumasta ja sen lipunmyynnistä vastaa Mikkelin kaupunginorkesteri, yhteystiedot täältä.
Järjestäjä: Mikkelin kaupunginorkesteri

MIKKELIN KAUPUNGINORKESTERI: TANGON PALOA & WIENILÄISELEGANSSIA (vierailukonsertti)
2024-01-11 18:00
Kuopion kaupunginorkesteri
Eugene Tzigane, kapellimestari
Henrik Sandås, bandoneon
Maria Elisabet ja Pasi Laurén, tanssi
Uuden vuoden alkajaisiksi Kuopion kaupunginorkesteri vierailee Mikkelin kaupunginorkesterin konserttisarjassa. Vastavierailu on luvassa syksyllä 2024. Konsertti tarjoilee vastustamattoman annoksen kuplivaa iloa, tulisieluista lempeä ja lämpöä, kepeää flirttiä maustettuna sopivalla määrällä melankoliaa. Illan aikana matkataan kapellimestari Eugene Tziganen johdolla argentiinalaisen tangon ja Buenos Airesin unohdettujen tangokorttelien sävelmaisemista wieniläisvalssien tahdissa kepeästi kimaltelevaan tunnelmaan.
Konsertin alkupuolisko on sähköistävän kuumaa musiikillista ilotulitusta Astor Piazzollan sinfonisen tango nuevon sävelin. Bandoneonvirtuoosi Henrik Sandåsin värikkäästi orkestroimat tangon kulta-ajan kappaleet muuttuvat sofistikoituneeksi, mutta intohimoiseksi konserttitangoksi. Rosoista romantiikkaa tihkuviin säveliin kietoutuu myös argentiinalaisen tangon Suomen huippupari – Maria Elisabet ja Pasi Laurén, joiden liikekielessä näkyy vaikutteita niin tango nuevosta kuin salonkitangostakin. Tangon syliin tanssijat viettelevät mm. kaikkien aikojen soitetuimpiin kuuluva tango, La Cumparsita ”pieni paraati”, sekä suomalaisten Tulisuudelmana paremmin tuntema El Choclo.
Ilta huipentuu wieniläiseleganssiin. Straussin musiikkidynastia, erityisesti valssin kuningas Johann Strauss nuorempi, on kiinteä osa Wienin historiaa. Oman aikansa hiteiksi nousseet ikivihreät valssit ja polkat hohtavat aikojen ja rajojen yli iätöntä lumoa ja hienostuneisuutta. Wieniläisvalssien sävelet viettelevät sinut keskelle samppanjan sävyissä kepeästi kuplivaa keskieurooppalaista uudenvuoden tunnelmaa.
LIPUT: 30 € / 27 € / 12 €
Tapahtumasta ja sen lipunmyynnistä vastaa Mikkelin kaupunginorkesteri, yhteystiedot täältä.
Järjestäjä: Mikkelin kaupunginorkesteri

Lasten uusi vuosi
2023-12-31 16:30 - 17:00
Esiintyjinä Loiskis-orkesteri ja taikuri Janne Mustonen. Esitys kestää noin tunnin.
Liput 10,00€
Alle 2-vuotiaat sylilapset ilmaiseksi

Mikkelin kaupunginorkesteri: BIG BANG BIG BAND - A TRIBUTE TO BURT BACHARACH
2023-12-30 18:00
Teemu Takanen, kapellimestari
Nina Mya & Tuomo Prättälä, laulu
Yhteistyössä Savonlinna Big Band & Savonlinna orkesteri
Mikkelin kaupunginorkesteri, Savonlinnan Orkesteri ja Savonlinna Big Band jatkavat yhteistyötään kokoamalla rivinsä suureksi, yli 40-henkiseksi viihdeorkesteriksi. Tällä kertaa uuden vuoden konsertissa nautitaan amerikkalaisen säveltäjä Burt Bacharachin kauneimmasta sävellystuotannosta kapellimestari Teemu Takasen johdolla. Takanen on sovittanut isolle viihdekokoonpanolle Bacharachin suosituimpia hittejä. Konsertin solisteina loistavat jazz- ja soul-laulajat Nina Mya ja Tuomo Prättälä.
Konsertin keskiössä on tänä vuonna menehtyneen säveltäjämestari, lauluntekijä ja tuottaja Burt Bacharachin rikas sävellystuotanto. Bacharachin tyyli ja sävellykset ovat koskettaneet musiikin ystäviä maailmanlaajuisesti vuosikymmenien ajan. Konsertissa kuullaan mm. hitit The Look Of Love, Walk On By, Do You Know The Way To San Jose, That’s What Friends Are For ja I Say A Little Prayer. Kaiken kaikkiaan Bacharach sävelsi yli 70 Yhdysvaltojen Top 40 -listalle noussutta kappaletta, ja hänen tuotantoaan on kuultu myös elokuvissa, televisiosarjoissa ja musikaaleissa. Hänet on palkittu yhteensä kuudella Grammy-palkinnolla ja kolmella Oscarilla. Burt Bacharachia voidaankin pitää yhtenä 1900-luvun tärkeimmistä popin ja kevyen musiikin tekijöistä.
On sanottu, että Burt Bacharach teki popista taidetta. Nyt kun yksi suurimmista taiteilijoista on siirtynyt ajasta ikuisuuteen, on hyvä aika muistella ja kunnioittaa häntä näillä upeilla konserteilla.
LIPUT (Mikaelin konsertti): 30 € / 27 € / 12 €
HINTA S-ETUKORTILLA: 27 € / 25 € / 10 €
Tapahtumasta ja sen lipunmyynnistä vastaa Mikkelin kaupunginorkesteri, yhteystiedot täältä.
Järjestäjä: Mikkelin kaupunginorkesteri

DIANDRA – KERRAN JOULUKUUN AIKAAN
2023-12-20 18:00
Upeasta äänestään ja säteilevästä lavakarismastaan tunnetun Diandran Kerran Joulukuun Aikaan -konsertti!
Diandra tuo joulun taikaa koko perheen konsertteihin, joissa kuullaan artistin tulkinnat kauneimmista joululauluista. Yhdeksi Suomen upeimmista laulajista tituleerattu Diandra julkaisi myös kiertueen nimeä kantavan joulualbuminsa vuonna 2015 pysyen Suomen virallisella listalla yhteensä 15 viikon ajan.
Konsertin kesto noin 60min, ei väliaikaa.
Liput 40,10 €

Voimisteluseura Sirius esittää: Helinäkeiju ja siipien salaisuus
2023-12-18 18:00
Tervetuloa sukeltamaan Helinäkeijun matkaan talven ja kesän maahan! Helinäkeiju ystävineen seikkailee kahden vuodenajan välillä joutuen keskelle jännittäviä tapahtumia. Tule katsomaan voimistelunäytöstä, joka on täynnä taikuutta ja keijupölyä! Illan aikana sinulle selviää mikä salaisuus Helinäkeijun siivissä piilee!
Liput 16,60 €
Sylilapset (alle 2v) ei tarvitse näytökseen omaa lippua
Narikka on ilmainen
Järj. Voimisteluseura Sirius

MiX Studio esittää: Liisa Tanssi-ihmemaassa
2023-12-16 17:00
Haahuillessaan metsän uumenissa Liisa huomaa kello kaulassa säntäilevän valkoisen jäniksen. Liisa seuraa jänistä syvemmälle metsään ja lopulta putoaa vahingossa kaninkoloon. Liisa tippuu Tanssi-ihmemaahan ja keskelle seikkailua, joka vie hänet kummallisista kohtaamisista toiseen!
MiX Studion ennennäkemätön esitys perustuu Tim Burtonin ohjaamaan fantasiaelokuvaan mutta sekoittaa mukaansatempaavaan koko perheen seikkailuun Studio perheen taikaa ja upeita tanssi esityksiä.
Esityksen kesto noin 70min, ei väliaikaa.
Liput:
Peruslippu 15,50 €
Lapsi (alle 7v.) 10,50 €
Järjestäjä MiX Studio
